**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.02.2020, ora 08.00 – 03.02.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 03.02.2020, ora 07.00**

**RÂURI**

Debitele au fost în creștere, ca urmare a efectului combinat al precipitațiilor lichide căzute în interval, cedării apei din stratul de zăpadă, evoluției formațiunilor de gheață și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Bistrița (afluent al Siretului), Moldova și Suceava și, în general, staționare pe celelalte râuri.

Ca urmare a efectului combinat al precipitațiilor lichide însemnate cantitativ căzute în interval și cedării apei din stratul de zăpadă s-au produs scurgeri importante pe versanţi, torenți, pâraie, viituri rapide cu creșteri importante de niveluri și debite pe râurile mici din nord-vestul țării.

Formațiunile de gheață (gheață la maluri, pod de gheață) existente în Maramureș, Transilvania, Moldova și zonele de deal și munte din Oltenia și Muntenia au fost în diminuare, restrângere și eliminare.

Predomină podul de gheață în bazinele superioare ale Mureşului, Bistriței și în bazinul superior și mijlociu al Oltului.

Debitele se situează, în general, la valori cuprinse între 30-90% din mediile multianuale lunare şi mai mici (sub 30% din normalele lunare) pe râurile din bazinele hidrografice: Crasna, Moravița, Bârlad, Jijia, pe cursul inferior al Trotuşului, pe unii afluenţi ai Someşului ( Bistriţa, Ilişua, Lonea, Fizeș, Lăpuş), Mureşului (Luţ, Comlod, Feernic, Vişa, Râul Mare), Jiului inferior (Coșuștea, Amaradia), Oltului (Homorod, Hârtibaciu, Lotru, Cerna, Beica, Cungrișoara) și ai Argeșului (Râul Doamnei, Dâmbovnic).

**Este în vigoare ATENȚIONAREA HIDROLOGICĂ nr. 1 din 02.02.2012.**

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în creștere datorită efectului combinat al precipitațiilor lichide în curs, celor prognozate, cedării apei din stratul de zăpadă, evoluției formațiunilor de gheață și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Jiu și în general staționare pe clelalte râuri.

Ca urmare a precipitațiilor lichide, însemnate cantitativ, prognozate și cedării apei din stratul de zăpadă se pot produce scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale, creşteri de debite şi niveluri cu posibile depăşiri ale **COTELOR DE ATENŢIE**, pe unele râuri mici din vestul și nord-vestul țării, **cu probabilitate şi intensitate mai mare în judeţele: Satu Mare, Maramureş, Bistriţa Năsăud şi Bihor.**

Formațiunile de gheață (gheață la maluri, pod de gheață) existente vor fi în diminuare, restrângere și eliminare.

**Rămâne în vigoare ATENȚIONAREA HIDROLOGICĂ nr. 1 din 02.02.2012.**

**DUNĂRE**

Debitul la intrarea în ţară (secţiunea Baziaş) în intervalul 02.02.2020 – 03.02.2020 a fost în creștere, având valoarea de 2800 m3/s, sub media multianuală a lunii februarie (5300 m3/s).

În aval de Porţile de Fier debitele au fost în creștere pe sectorul Gruia – Bechet, relativ staționare pe sectorul Corabia – Zimnicea și la Tulcea și în scădere pe sectorul Giurgiu – Isaccea.

Debitul la intrarea în ţară (secţiunea Baziaş) va fi în creștere (2900 m3/s).

În aval de Porţile de Fier, debitele vor fi în creştere pe sectorul Gruia – Giurgiu, relativ staționare pe sectorul Olteniţa – Călăraşi şi în scădere pe sectorul Cernavodă – Tulcea.

**2.** **Situația meteorologică în intervalul 02.02.2020, ora 08.00 – 03.02.2020, ora 06.00**

**ÎN ŢARĂ**

Vremea a continuat să fie deosebit de caldă, cu abateri pozitive (în general între 10 și 15 grade) ale valorilor termice diurne față de mediile climatologice în cea mai mare parte a țării, ceea ce s-a concretizat în noi recorduri zilnice ale temperaturilor maxime în sud și sud-est și pe arii mai restrânse în rest. Acestea au fost cuprinse între 8 grade la Ocna Șugatag și 19 grade la Bechet, Calafat, Târgu Jiu, Râmnicu Vâlcea, Ploiești, Turnu Măgurele, Zimnicea, Oltenița, Giurgiu, Călărași, Ianca, Mangalia și Focșani. În regiunile nordice, centrale și vestice au fost înnorări și ploi, mai ales în prima parte a zilei și din nou în cursul nopții, iar în zona montană, în special la peste 1800 m, s-au semnalat și precipitații sub formă de lapoviță și ninsoare. După-amiază, în nord-estul Moldovei pentru scurte intervale de timp, izolat, au fost și fenomene specifice instabilității atmosferice, respectiv averse, descărcări electrice și intensificări ale vântului, chiar cu aspect de vijelie în zona localității Iași. Până la încheierea prezentului raport, cantitățile de apă au depășit punctiform 15...20 l/mp la munte (până la 22 l/mp la stația meteo Stâna de Vale) și în Maramureș (până la 28 l/mp la postul hidro Luhei). În restul teritoriului cerul a fost variabil, mai mult noros - noaptea. Vântul a avut intensificări la munte, îndeosebi pe creste, unde au fost rafale și de peste 100...110 km/h, dar local și temporar, cu viteze în general de 50...65 km/h și în zonele mai joase de relief din restul țării. Stratul de zăpadă era prezent în cea mai mare parte a zonei montane, cu grosimi mai mari în Carpații Meridionali, unde măsura până la 119 cm în Munții Făgăraș (la peste 2000 m altitudine). La ora 06.00 temperatura aerului avea valori cuprinse între 0 grade la Târgu Logrești și Pătârlagele și 13 grade la Băile Herculane, Calafat și Târgu Ocna.

Observații: începând de ieri de la ora 06.00 au fost în vigoare 20 de mesaje pentru fenomene meteorologice periculoase imediate, 2 avertizări cod portocaliu, câte una emisă de SRPV Cluj și SRPV Bacău și 18 atenționări cod galben, 6 emise de SRPV Bacău, 4 de SRPV Cluj, 3 de SRPV Timișoara, 2 de SRPV Constanța și câte una de SRPV Craiova, SRPV Sibiu și CNPM București pentru Muntenia.

**LA BUCUREŞTI**

Vremea s-a menținut deosebit de caldă pentru această perioadă, abaterea la valorile termice diurne față de medii fiind de 15...16 grade. Temperatura maximă a fost de 18 grade la toate stațiile meteorologice, iar la ora 06.00 se înregistrau 9 grade la Filaret și 10 grade la Băneasa și Afumați. Cerul a fost variabil, mai mult noros în a doua parte a nopții, iar vântul a suflat moderat, cu intensificări temporare, ziua, de până la 45...50 km/h.

**3. Prognoza meteorologică în intervalul 03.02.2020, ora 08.00 – 04.02.2020, ora 08.00**

**ÎN ŢARĂ**

Valorile termice vor fi în continuare mult mai ridicate decât mediile climatologice specifice începutului de februarie, cu deosebire în sud și sud-est. Cerul va avea înnorări, mai persistente în vestul, centrul și nordul țării, unde va ploua în cea mai mare parte a intervalului, local moderat cantitativ. În restul teritoriului, doar trecător și izolat vor fi ploi slabe. La munte, la altitudini mari, precipitațiile vor fi predominant sub formă de ninsoare și cu precădere în nordul Carpaților Orientali și în Munții Apuseni, cantitățile de apă vor depăși pe arii restrânse 20...25 l/mp și izolat 30....40 l/mp. **Vântul va avea intensificări la munte, îndeosebi la altitudini mari, cu rafale de peste 90...100 km/h,** darlocal și temporar pe parcursul zilei și în restul țării, cu viteze în general de 45...55 km/h. Temperaturile maxime se vor încadra în general între 7 și 16 grade, cu cele mai ridicate valori în sudul extrem, iar cele minime vor fi cuprinse între 0 și 8 grade.

**LA BUCUREŞTI**

Vremea va fi în continuare deosebit de caldă pentru această perioadă din an. Cerul va fi mai mult noros, iar vântul va sufla slab și moderat, cu intensificări temporare, ziua, cu rafale în general de până la 45...50 km/h. Temperatura maximă va fi de 15...16 grade, iar cea minimă de 4...6 grade.

1. ***CALITATEA APELOR***

***Administrația Națională „Apele Române”*** informează despre producerea, la data de 02.0.2020, la ora 13.30, unei poluări accidentale a apei Canalului de Aducțiune din zona Chișcani-județul Brăila (irizații pe suprafața apei, pe o suprafață de cca. 30 mp) din cauza scufundării parțiale a remorcherului Taunul din dotarea SC Electrocentrale Group SA. Poluarea nu s-a extins spre fluviu Dunărea. Nu s-a înregistrat mortalitate pisciolă. S-au montat două baraje gonflabile în jurul remorcherului și s-a aplicat material petroabsorbant. Nu a fost afectată priza de apă aparținând SC CUP Dunărea Brăila. Remorcherul va fi ridicat la data de 03.02.2020 cu utilaje specializate. Vom reveni cu informații suplimentare.

1. ***CALITATEA MEDIULUI***
2. **În domeniul aerului**

Nu s-au semnalat evenimente deosebite.

1. **În domeniul solului şi vegetației**

***A.R.B.D.D.*** informează despre producerea, la 02.02.2020, ora 13.00, unui incendiu care a afectat 10 ha de vegetație uscată (stuf, papură, rogoz) în zona Lac Razim-canal Lipoveni, între localitățile Colina și Valea Nucarilor (județul Tulcea). Nu se cunosc cauzele declanșatoare. Incendiul s-a stins de la sine, în aceeași zi, la ora 17.00. Nu s-au înregistrat mortalități la speciile de păsări și reptile.

***A.R.B.D.D.*** informează despre producerea, la 02.02.2020, ora 13.10, unui incendiu de vegetație uscată (stuf, papură, rogoz) în zona Complex Gorgova-Uzlina, lac Isăccel (județul Tulcea). Vom reveni cu informații suplimentare. Nu se cunosc cauzele declanșatoare. Incendiul este in desfășurare.

***A.R.B.D.D.*** informează despre producerea, la 02.02.2020, ora 14.30, unui incendiu de vegetație uscată (stuf, papură, rogoz) în zona Lac Ivanova-Lac Morunu (județul Tulcea). Vom reveni cu informații suplimentare. Nu se cunosc cauzele declanșatoare. Incendiul este in desfășurare.

1. **În domeniul supravegherii radioactivităţii mediului**

Menționăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE